A mindig visszafogott Klaudia volt Katalin királyné kedvenc leánya, s a hercegné gyakran hagyta el Nancy-t, a Lotaringiai Hercegség fővárosát, hogy minél többet lehessen édesanyja közelében. Időnként Katalin is szívesen meglátogatta szeretett leányát Lotaringiában. Medici Katalin akaratával szöges ellentétben Klaudia megpróbálta óva inteni húgát, Margitot attól, hogy Navarrai Henrik király felesége legyen, mivel előre látta e frigy veszélyes következményeit, ami 1572. augusztus 23-ról 24-re virradóan a Szent Bertalan éji mészárlás formájában be is következett.